CELEX: 32009D0410
Language: lv
Date: 2009-05-25 00:00:00
Title: 2009/410/Euratom: Padomes Lēmums ( 2009. gada 25. maijs ) par papildu pētniecības programmas pieņemšanu, kas jāīsteno Eiropas Atomenerģijas kopienas Kopīgajam pētniecības centram

29.5.2009   
            
            
               LV
            
            
               Eiropas Savienības Oficiālais Vēstnesis
            
            
               L 132/13
            
         
      PADOMES LĒMUMS
   
   (2009. gada 25. maijs)
   par papildu pētniecības programmas pieņemšanu, kas jāīsteno Eiropas Atomenerģijas kopienas Kopīgajam pētniecības centram
   (2009/410/Euratom)
   EIROPAS SAVIENĪBAS PADOME,
   ņemot vērā Eiropas Atomenerģijas kopienas dibināšanas līgumu un jo īpaši tā 7. pantu,
   ņemot vērā Komisijas priekšlikumu, kas sniegts pēc apspriešanās ar Zinātnes un tehnikas komiteju,
   tā kā:
   
               (1)
            
            
               Eiropas Pētniecības telpā Petenas augsta blīvuma neitronu plūsmas reaktors (turpmāk “HFR”) ir bijis un kādu laiku turpinās būt svarīgs Komisijai pieejams līdzeklis pētījumiem un testēšanai materiālzinātņu nozarē, kodolmedicīnas vajadzībām un drošuma pētījumiem kodolenerģijas jomā.
            
         
               (2)
            
            
               
                  HFR ekspluatācija ir tikusi atbalstīta ar vairākām papildu pētniecības programmām, pēdējā no kurām, pieņemta ar Padomes Lēmumu 2007/773/Euratom (2007. gada 26. novembris) par viena gada pagarinājumu papildu pētniecības programmai, ko īsteno Eiropas Atomenerģijas kopienas Kopīgais pētniecības centrs (1), tika izbeigta 2007. gada 31. decembrī.
            
         
               (3)
            
            
               
                  HFR ekspluatācija bez papildu pētniecības programmas turpinājās visu 2008. gadu, un vienlaicīgi tika veiktas darbības, lai tā ekspluatācijas un izmantošanas pamatā būtu neatkarīgs un ilgstošāks tiesiskais režīms. Tā kā minētās darbības nebija sekmīgas, turpmākais finansiālais atbalsts jānodrošina, izmantojot jaunu papildu pētniecības programmu.
            
         
               (4)
            
            
               Ņemot vērā, ka HFR joprojām ir vajadzīgs kā neaizvietojama Kopienas infrastruktūra, lai veiktu pētījumus esošo kodolreaktoru drošuma uzlabošanas jomā, veselības aizsardzības jomā, tostarp – lai izstrādātu medicīnas izotopus medicīniskās pētniecības vajadzībām, kodolsintēzes jomā, lai īstenotu fundamentālos pētījumus un apmācību, kā arī veicinātu atkritumu apsaimniekošanu, tostarp nodrošinot iespēju pētīt kodoldegvielu drošuma īpašības jaunajai reaktoru sistēmu paaudzei, tā ekspluatācija būtu jāturpina līdz 2011. gadam, izmantojot šo papildu pētniecības programmu.
            
         
               (5)
            
            
               Beļģija, Francija un Nīderlande ir īpaši ieinteresētas turpināt HFR ekspluatāciju, tām atbilstīgi norādītajam būtu jāfinansē šī programma, veicot finanšu iemaksas Eiropas Savienības vispārējā budžetā kā piešķirtos ieņēmumus.
            
         
               (6)
            
            
               Daļai no iemaksām saskaņā ar šo papildu programmu būtu jāsedz arī 2008. gada izdevumi,
            
         IR PIEŅĒMUSI ŠO LĒMUMU.
   1. pants
   Papildu pētniecības programma par Petenas augsta blīvuma neitronu plūsmas reaktora (HFR) ekspluatāciju (turpmāk “programma”), kuras mērķi ir noteikti I pielikumā, ir pieņemta uz trīs gadiem, sākot no 2009. gada 1. janvāra.
   2. pants
   Aplēsts, ka finanšu iemaksa, kas nepieciešama programmas izpildei, ir EUR 34,992 miljoni. Šīs summas sadalījums ir iekļauts II pielikumā. Šo iemaksu uzskata par piešķirtiem ieņēmumiem saskaņā ar 18. panta 2. punktu Padomes Regulā (EK, Euratom) Nr. 1605/2002 (2).
   3. pants
   1.   Komisija ir atbildīga par šīs programmas pārvaldību. Šajā nolūkā tā izmanto Kopīgā pētniecības centra pakalpojumus.
   2.   Kopīgā pētniecības centra valdi pastāvīgi informē par programmas īstenošanu.
   4. pants
   Komisija katru gadu līdz 15. septembrim iesniedz Eiropas Parlamentam un Padomei ziņojumu par šā lēmuma īstenošanu.
   5. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2009. gada 1. janvāra.
   6. pants
   Šis lēmums ir adresēts dalībvalstīm.
   
      Briselē, 2009. gada 25. maijā
      
         
            Padomes vārdā —
         
         
            priekšsēdētājs
         
         J. ŠEBESTA
         
      
   
   
      (1)  OV L 312, 30.11.2007., 29. lpp.
   
      (2)  Padomes Regula (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (OV L 248, 16.9.2002., 1. lpp.).
   
      I PIELIKUMS
      
         ZINĀTNISKIE UN TEHNISKIE MĒRĶI
      
      Programmas galvenie mērķi ir šādi:
      
                  1)
               
               
                  Nodrošināt Petenas augsta blīvuma neitronu plūsmas reaktora (HFR) drošu un stabilu ekspluatāciju, lai garantētu neitronu plūsmas pieejamību eksperimentālām vajadzībām.
               
            
                  2)
               
               
                  Nodrošināt, ka pētniecības institūti var efektīvi izmantot HFR plašā disciplīnu diapazonā, proti: esošo kodolreaktoru drošības uzlabošanai, veselības aizsardzībai (tostarp medicīniskajā pētniecībā nepieciešamo medicīnas izotopu izstrādāšanai), kodolsintēzei, fundamentālajiem pētījumiem un apmācībai, kā arī atkritumu apsaimniekošanai, tostarp iespējai pētīt kodoldegvielu drošuma īpašības jaunās paaudzes reaktoru sistēmām.
               
            
   
      II PIELIKUMS
      
         IEMAKSU SADALĪJUMS
      
      Iemaksas programmas īstenošanai veic Beļģija, Francija un Nīderlande.
      Iemaksu sadalījums ir šāds:
      
                   
               
               
                  Beļģija: 1,2 miljoni euro,
               
            
                   
               
               
                  Francija: 0,9 miljoni euro,
               
            
                   
               
               
                  Nīderlande: 32,892 miljoni euro,
               
            
                   
               
               
                  Kopā: 34,992 miljoni euro.
               
            Šīs iemaksas veic Eiropas Savienības vispārējā budžetā, un tās piešķir šai programmai. Ar daļu no šai papildu programmai paredzētajām iemaksām var segt arī izdevumus par HFR ekspluatāciju 2008. gadā saskaņā ar darba programmu, par ko jāvienojas iemaksu sniedzējām valstīm un Komisijai.
      Šīs iemaksas ir noteiktas un nav pārskatāmas attiecībā uz darbības un uzturēšanas izmaksu izmaiņām.